Na temelju članka 37. Statuta Grada Šibenika ("Službeni glasnik Grada Šibenika" br. 2/21), a u svezi Uputa za izradu proračuna jedinica lokalne i područne (regionalne) samouprave za razdoblje 2018. - 2020. (Ministarstvo financija, kolovoz 2017.), Gradsko vijeće Grada Šibenika na 5. sjednici održanoj 14. prosinca 2021. godine donosi

**ODLUKU**

**o usvajanju Plana sukcesivnog pokrića manjka**

**I.**

Usvaja se Plan sukcesivnog pokrića manjka iz prethodnih godina Grada Šibenika za razdoblje 2022.-2024. godine.

**II.**

Plan sukcesivnog pokrića manjka iz prethodnih godina Grada Šibenika za razdoblje 2022.-2024. godine nalazi se u privitku ove Odluke i čini njen sastavni dio.

**III.**

Donošenjem ove Odluke prestaje važiti Odluka o usvajanju plana sukcesivnog pokrića manjka ("Službeni glasnik Grada Šibenika" br. 12/20). Ova Odluka stupa na snagu prvog dana od dana objave u “Službenom glasniku Grada Šibenika”, a primjenjuje se od 1. siječnja 2022. godine.

KLASA: 400-06/21-01/62

URBROJ: 2182/01-06-21-2

Šibenik, 14. prosinca 2021.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.

**PLAN SUKCESIVNOG POKRIĆA MANJKA IZ PRETHODNIH GODINA GRADA ŠIBENIKA ZA RAZDOBLJE 2022. – 2024. GODINE**

1. **UVOD**

U skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020., izrađena je analiza financijskog stanja Grada Šibenika radi što kvalitetnije procjene ukupnog rezultata za 2021. godinu te izrade plana pokrića konsolidiranog manjka utvrđenog na dan 31.12.2020. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu.

1. **ANALIZA I OCJENA POSTOJEĆEG FINANCIJSKOG STANJA**

U analizi financijskog stanja korišteni su podaci iz financijskih izvještaja razine 22 (Grad Šibenik) iz 2020. godine te razine 23 iz 2020. godine u dijelu koji se odnosi na pokriće iznosa prenesenog konsolidiranog manjka.

U financijskim izvještajima razine 22 (Grad Šibenik) utvrđeno je da je na dan 31.12.2020. godine manjak prihoda i primitaka za pokriće u sljedećem razdoblju iznosio 47.664.762 kn. Međutim, kako je kod sukcesivnog planiranja manjka kroz trogodišnje razdoblje potrebno uključiti konsolidirani rezultat poslovanja koji uključuje i sve proračunske korisnike (financijski izvještaji razine 23), tako se uzima podatak iskazan u obrascu PR-RAS razine 23, a koji je na dan 31.12.2020. godine iznosio 51.071.403 kn.

Preneseni manjak prihoda prvenstveno je posljedica višegodišnjih nepovoljnih gospodarskih kretanja u hrvatskom gospodarstvu, te višekratnih poreznih reformi koje su se negativno odrazile na ostvarivanje prihoda Proračuna Grada Šibenika. Također, pojava pandemije korona virusom na teritoriju Republike Hrvatske u 2020. godini se odrazila na pad gospodarske aktivnosti te su donesene mjere od strane Vlade RH i odluke koje je usvojilo Gradsko vijeće Grada Šibenika kako bi se pružila potpora gospodarstvu i građanima, što je dodatno utjecalo na smanjenje proračunskih prihoda u toj godini.

U nastavku se daje kratki osvrt na najvažnije financijske pokazatelje iz 2020. godine.

**Izvještaj o prihodima i rashodima, primicima i izdacima**

Ukupni prihodi i primici su u 2020. godini ostvareni u iznosu od 214.445.289 kn, što je za 103.959 kn više u odnosu na 2019. godinu.Prihodi od poreza i prireza na dohodak su ostvareni za 10.424.109 kn manje u odnosu na 2019. godinu što je posljedica pada gospodarske aktivnosti uslijed pandemije korona virusom te mjera koje je Vlada RH provela kako bi se pružila potpora gospodarstvu u vidu odgode plaćanja poreza na dohodak. U skladu s tim, Ministarstvo financija je odobrilo Gradu Šibeniku kratkoročni beskamatni zajam u iznosu od 11.440.833,40 kn s rokom vraćanja do 31.12.2021. godine i to po osnovi povrata poreza i prireza na dohodak te po osnovi odgođenog poreza i prireza na dohodak. Povrat poreza i prireza na dohodak po godišnjoj prijavi na teret zajedničkog računa te na teret računa državnog proračuna ukupno je iznosio 8.077.710,49 kn, dok je odgođeni porez i prirez na dohodak iznosio 3.363.122,91 kn. Od mjera fiskalnog izravnanja ukupno je ostvareno 5.773.272,24 kn, a od dodatnog udjela u porezu na dohodak za preuzete decentralizirane funkcije školstva i vatrogastva 3.172.090,73 kn.

Kako su od 1. siječnja 2020. godine stupile na snagu izmjene poreznih zakona koje predstavljaju četvrti krug porezne reforme koja ima za cilj smanjenje ukupnog poreznog opterećenja (porezno rasterećenje plaća mladih osoba do 30 godina starosti i povećanje osnovnoga poreznog odbitka s 3.800 na 4.000 kn), to je posljedično utjecalo na manje ostvarenje proračunskog prihoda od poreza i prireza na dohodak, ali Vlada RH je kvartalno isplaćivala kompenzacijske mjere pomoći iz državnog proračuna u visini procijenjenoga gubitka prihoda temeljem povećanja osnovnoga osobnog odbitka pri čemu je Gradu Šibeniku doznačeno 3.838.401,42 kn. Izmjenama Zakona o porezu na dohodak također je propisano porezno rasterećenje rada mladih osoba i to umanjenjem obveze poreza na dohodak za 100 posto za mlade do 25-te godine života, a za 50 posto za mlade od 26-te do 30-te godine života. Kako su sredstva vraćena godišnjim povratom u 2021. godini, to predstavlja dodatno opterećenje na prihodovnoj strani Proračuna u 2021. godini.

S obzirom na okolnosti vezane uz pojavu pandemije korona virusa Covid-19, Gradsko vijeće Grada Šibenika je na 19. sjednici od 30. ožujka 2020. godine donijelo odluke, a kojima su utvrđene sljedeće mjere:

* oslobađanja od plaćanja zakupnine i naknade za korištenje javne površine;
* odgoda obveze plaćanja i otpisa komunalne naknade za nekretnine koje služe u svrhu obavljanja poslovne djelatnosti za vrijeme trajanja epidemije korona virusom;
* oslobođenje plaćanja participacije roditelja u cijeni boravka djece u dječjim vrtićima kojima je osnivač Grad Šibenik do ponovne mogućnosti korištenja usluga dječjih vrtića.

Na temelju čl. 95. Zakona o komunalnom gospodarstvu („Narodne novine“ broj 68/18, 110/18 i 32/20) Gradsko vijeće Grada Šibenika na sjednici 30. ožujka 2020. godine donijelo je i Odluku o dopuni Odluke o komunalnoj naknadi te Odluku o dopuni Odluke o komunalnom doprinosu sukladno kojima će se, u slučaju nastupanja posebnih okolnosti, dio naplaćenih sredstava komunalne naknade i komunalnog doprinosa koristiti i za druge namjene različite od namjena propisanih u Odluci o komunalnoj naknadi („Službeni glasnik Grada Šibenika“, broj 9/18 i 1/19) te Odluci o komunalnom doprinosu („Službeni glasnik Grada Šibenika“, broj 9/18).

U okviru prihoda poslovanja značajno smanjenje u 2020. godini bilježe prihodi od poreza na promet nekretnina, poreza na potrošnju, prihodi od zakupa i iznajmljivanja imovine, boravišne pristojbe i komunalne naknade, što je direktno posljedica vezana uz pojavu pandemije korona virusa. Također je u 2020. godini izmijenjena Odluka o porezima Grada Šibenika, u dijelu koji se odnosi na porez na potrošnju na način da je stopa smanjena s 3% na 1,5 %, a primjenjuje se od 1. siječnja 2021., što je također utjecalo na manje ostvarenje prihoda u 2021. godini.

Navedeno je dokaz otežane provedbe planiranih mjera za pokriće prenesenog manjka iz prethodnih godina, međutim unatoč tome Grad je uložio dodatne napore u svrhu realizacije mjera za otklanjanje uzroka nastanka negativnog poslovanja.Sklopljenim ugovorima o dodjeli bespovratnih sredstava osigurali su se vanjski izvori financiranja brojnih kapitalnih projekata, te se na taj način rasteretilo financiranje iz izvora Proračuna. Posljedica toga su veći prihodi od pomoći iz inozemstva i od subjekata unutar općeg proračuna i to u iznosu od 49.695.996 kn, što je za 15.168.538 kn više u odnosu na 2019. godinu. Sukladno sklopljenom Ugovoru o dodjeli bespovratnih sredstava ,,lntegrirana mobilnost na području grada Šibenika - povećanje broja putnika u javnom prijevozu“ i Sporazumu o partnerstvu tijekom 2020. godine izvršen je otpis obveza prema trgovačkom društvu Gradski parking d.o.o. s osnove sufinanciranja radova u sklopu projekta izgradnje podzemne garaže Poljana u iznosu od 9.290.876,00 kn. Na taj način

se umanjio iznos prenesenog manjka iz prethodnih godina, što je imalo pozitivan financijski učinak na rezultat poslovanja.

Ukupni rashodi i izdaci su ostvareni u iznosu od 224.869.812 kn, što je za 2.486.973 kn manje u odnosu na 2019. godinu. Međutim, ukupni rashodi i izdaci su u 2020. godini ipak bili veći za 10.424.523 kn u odnosu na prihode i primitke, što je posljedica predfinanciranja brojnih EU projekata prvenstveno iz vlastitih izvora, te će metodom nadoknade sredstava ista biti refundirana, što će utjecati na povoljniji financijski rezultat Grada Šibenika u narednom proračunskom razdoblju.

**Izvještaj o obvezama**

Obveze Grada Šibnika su na dan 31.12.2020. godine iznosile 91.830.524 kn od čega je dospjelo 36.298.612 kn, a nedospjelo 55.531.913 kn obveza.

Nedospjele obveze se odnose na:

* međusobne obveze proračunskih korisnika za nepotrošene vlastite i namjenske prihode uplaćene u Proračun u iznosu od 4.222.817 kn;
* obveze za rashode poslovanja u iznosu od 7.739.932 kn;
* obveze za nabavu nefinancijske imovine u iznosu od 2.133.480 kn;
* obveze za financijsku imovinu - primljeni krediti i zajmovi u iznosu od 41.435.684 kn.

Obveze za kredite i zajmove odnose se na obveze za kredit iz 2014. godine u iznosu od 10.278.802 kn za financiranje kapitalnih projekata i rješavanje hipoteka, obveze za zajam iz 2012. godine od Ministarstva financija u iznosu od 8.022.638 kn za sufinanciranje izgradnje prve faze Centra za gospodarenje otpadom, obveze za zajam iz 2016. godine od Ministarstva financija u iznosu od 14.498.065 kn za sufinanciranje izgradnje druge faze Centra za gospodarenje otpadom te kratkoročni beskamatni zajam Ministarstva financija u iznosu od 8.832.322 kn.

1. **POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Grad može utjecati, te ujedno i popis mjera za stabilno održivo poslovanje:

1. Evidentiranje nezaduženih nekretnina te utvrđivanje stvarne površine u svrhu naplate komunalne naknade;
2. Praćenje naplate prihoda i provođenje mjera prisilne naplate;
3. Povećanje financiranja proračunskih projekata i aktivnosti iz vanjskih izvora financiranja;
4. Uvođenje sustava za evidentiranje nekretnina u vlasništvu grada;
5. Smanjenje materijalnih rashoda uz zadržavanje kvalitete rada i pružanja usluga građanima;
6. Obračun zakonskih zateznih kamata.
7. **AKCIJSKI PLAN PROVEDBE NAVEDENIH MJERA**

U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| NAZIV MJERE | NAČIN PROVEDBE | ROK PROVEDBE | TROGODIŠNJI FINANCIJSKI UČINAK | ODGOVORNA OSOBA |
| Evidentiranje nezaduženih nekretnina te utvrđivanje stvarne površine u svrhu naplate komunalne naknade | Snimanje objekata uz pomoć drona te uvođenje istih u GIS sustav | 31.12.2024. | 11,8 milijuna kuna | Pročelnik Upravnog odjela za komunalne djelatnosti |
| Praćenje naplate prihoda i provođenje mjera prisilne naplate | Postupanje prema važećem Pravilniku o postupcima naplate potraživanja | 31.12.2024. | 3 milijuna kuna | Pročelnik Upravnog odjela za financije |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2024. | 30 milijuna kuna | Pročelnik Upravnog odjela za gospodarstvo, poduzetništvo i razvoj |
| Uvođenje sustava za evidentiranje nekretnina u vlasništvu Grada | Izrada registra nekretnina u vlasništvu Grada i učinkovito raspolaganje nekretninama (zakup, najam, prodaja) | 31.12.2024. | 1,5 milijuna kuna | Pročelnik Upravnog odjela za gospodarenje gradskom imovinom |
| Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | 31.12.2024. | 1,5 milijuna kuna | Pročelnici svih upravnih odjela |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2024. | 3,2 milijuna kuna | Pročelnik Upravnog odjela za komunalne djelatnosti |

Planirani financijski učinak predloženih mjera je suficit proračuna u razdoblju od 2022.-2024. godine, odnosno sukcesivno pokriće manjka prihoda i primitaka u navedenom trogodišnjem razdoblju i to u iznosima kako slijedi:

* 2022. - u iznosu od 21.517.000 kn;
* 2023. – u iznosu od 18.000.000 kn;
* 2024. – u iznosu od 11.555.000 kn.